b'\n_START_ARTICLE_\nKavangai\n_START_SECTION_\nGyvenamoji vieta ir gentys\n_START_PARAGRAPH_\nKavangai gyvena palyginti nedidel\xc4\x97je, bet derlingoje teritorijoje, kuri\xc4\x85 i\xc5\xa1 piet\xc5\xb3 supa dykumingos sritys. Regionas maitinamas pirmiausia Okavango up\xc4\x97s, kuri lietaus sezono metu labai patvinsta. Skirtingai nei j\xc5\xb3 pietiniai kaimynai (koikojai, bu\xc5\xa1m\xc4\x97nai), kavangai yra s\xc4\x97sl\xc5\xabs \xc5\xbeemdirbiai. Jie augina vietin\xc4\x99 soros r\xc5\xab\xc5\xa1\xc4\xaf - mahangu, kuri\xc4\x85 papildo kukur\xc5\xabzas, sorgas, pupel\xc4\x97._NEWLINE_Visi kavangai skirstomi \xc4\xaf 5 gentis (i\xc5\xa1 vakar\xc5\xb3 \xc4\xaf rytus): kvangaliai (84 000), mbunzai, \xc5\xa1ambju, gciriku (36 200) ir mbuku\xc5\xa1u (35 100).\n_START_SECTION_\nIstorija\n_START_PARAGRAPH_\nKavangai migravo i\xc5\xa1 auk\xc5\xa1tutin\xc4\x97s Zambez\xc4\x97s ir \xc4\xafsitvirtino \xc5\xa1iose derlingose \xc5\xbeem\xc4\x97se dykumos \xc5\xa1iauriniame pakra\xc5\xa1tyje apie XV-XVI a. Nuo XVII a. prasid\xc4\x97jo j\xc5\xb3 konsolidacija, gen\xc4\x8di\xc5\xb3 pagrindu susiformavo penkios primityvios valstyb\xc4\x97l\xc4\x97s, valdomos vad\xc5\xb3, tituluojam\xc5\xb3 hompa arba fumu. Paveld\xc4\x97jimas jose egzistavo pagal moteri\xc5\xa1k\xc4\x85 linij\xc4\x85._NEWLINE_XIX-XX a. sand\xc5\xabroje kavang\xc5\xb3 etnin\xc4\x97s \xc5\xbeem\xc4\x97s buvo padalintos tarp Portugalijos Vakar\xc5\xb3 Afrikos ir Vokietijos Pietvakari\xc5\xb3 Afrikos, ta\xc4\x8diau Vokietijoje vadai i\xc5\xa1laik\xc4\x97 tradicin\xc4\x99 vald\xc5\xbei\xc4\x85, kadangi kolonistai nesiki\xc5\xa1o \xc4\xaf vidaus reikalus._NEWLINE_I pasaulinio karo metais PAR u\xc5\xbe\xc4\x97mus vokie\xc4\x8di\xc5\xb3 kolonij\xc4\x85, kavang\xc5\xb3 \xc5\xbeem\xc4\x97s atiteko pastarajai. Administruojant PAR, ovamb\xc5\xb3 teritorijoje \xc4\xafkurtas bantustanas Kavangolendas.'